แนวโน้ม SET ลบตามตปท. หวั่น “เฟด” ขึ้นดบ. – แนะจับตาประชุม กนง. 23 มิ.ย.นี้
แนวโน้ม SET ลบตามตปท. หวั่น “เฟด” ขึ้นดบ.เร็วกว่าคาด – แนะจับตาประชุม กนง. 23 มิ.ย.นี้ คาดคงอัตราดบ. แต่ปรับคาดการณ์เศรษฐกิจลดลงจากสถานการณ์โควิด-19 ในประเทศ
21 มิ.ย. 2564

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) เปิดเผยว่า ตลาดหุ้นไทยเช้านี้คาดว่าจะปรับตัวลงตามตลาดต่างประเทศ โดยตลาดหุ้นในภูมิภาคเอเชียเช้านี้ต่างติดลบกันทั่วหน้า เช่นเดียวกับดาวโจนส์ที่ร่วงแรงกว่า 500 จุด จากความกังวลธนาคารกลางสหรัฐฯ (เฟด) อาจจะปรับขึ้นอัตราดอกเบี้ยเร็วกว่าที่คาดไว้ หลังจากที่นายเจมส์ บูลลาร์ด ประธานเฟดสาขาเซนต์หลุยส์ กล่าวว่า เฟดอาจจะปรับขึ้นอัตราดอกเบี้ยอย่างเร็วที่สุดในปีหน้า เพื่อมาควบคุมเงินเฟ้อสหรัฐฯ
นอกจากนี้ อัตราผลตอบแทนพันธบัตร (Bond yield) ได้ปรับตัวลงมาเหลือ 1.4% ในช่วงสั้นจากความกังวลสภาพคล่องในตลาด ที่มีการขายหุ้นแล้วไปซื้อพันธบัตร ส่งผลให้ Bond yield ปรับตัวลง เพราะการซื้อพันธบัตรจัดเป็นการลงทุนสินทรัพย์ปลอดภัย อย่างไรก็ดี ราคาน้ำมันยังปรับตัวขึ้นต่อได้ ซึ่งน่าจะช่วยหนุนให้หุ้นในกลุ่มพลังงานสามารถประคองตลาดฯได้บ้าง
ขณะที่สัปดาห์นี้ให้ติดตามการประชุมคณะกรรมการนโยบายการเงิน (กนง.) ที่จะมีขึ้นในวันที่ 23 มิ.ย.นี้ ซึ่งคาดว่าตลาดจะคงอัตราดอกเบี้ย แต่รอบนี้คณะกรรมการนโยบายการเงิน (กนง.) อาจจะปรับคาดการณ์เศรษฐกิจ ซึ่งก็คาดว่าจะปรับลงเนื่องจากจำนวนผู้ติดเชื้อโควิด-19 รายวันยังสูง และให้จับตาจะมีการทำ Window Dressing ก่อนปิดงบฯไตรมาส 2/64 หรือไม่
พร้อมให้แนวรับ 1,600-1,605 จุด ส่วนแนวต้าน 1,620-1,625 จุด